**Ministru kabineta noteikumu “Tiesu ekspertu disciplinārlietu ierosināšanas un izskatīšanas kārtība” projekta sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts saskaņā ar Tiesu ekspertu likuma 20.panta otro daļu un 22. panta trešo daļu, kurā noteikts deleģējums Ministru kabinetam noteikt tiesu ekspertu disciplinārlietu ierosināšanas un izskatīšanas kārtību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2016.gada 15.martā stājās spēkā Tiesu ekspertu likums, kura 20. panta otrajā daļā un 22. panta trešajā daļā noteikts deleģējums Ministru kabinetam noteikt tiesu ekspertu disciplinārlietu ierosināšanas un izskatīšanas kārtību.  Saskaņā ar minētā likuma pārejas noteikumu 2.punktu līdz Ministru kabineta noteikumu spēkā stāšanās dienai, bet ne vēlāk kā līdz 2016. gada 31. jūlijam ir spēkā Ministru kabineta 2008.gada 21.jūlija noteikumi Nr. 564 “Tiesu ekspertu disciplinārlietu izskatīšanas un sodu piemērošanas kārtība”.  Ministru kabineta noteikumu projekts „Tiesu ekspertu disciplinārlietu ierosināšanas un izskatīšanas kārtība” (turpmāk – noteikumu projekts) precizēs esošo tiesu ekspertu disciplinārlietu izskatīšanas kārtību. Atšķirībā no līdzšinējās kārtības Tiesu ekspertu padomei (turpmāk – Padome) ar likumu piešķirtas lielākas pilnvaras attiecībā uz disciplinārlietu ierosināšanu, proti, gadījumos, kad valsts tiesu eksperts nodarbināts valsts pārvaldes iestādē, vairs nav nepieciešams tiesu ekspertīžu iestādes vadītāja iesaiste komisijas, kas izskatīto disciplinārlietu, izveidē. Šobrīd visos gadījumos šādu komisiju izveidos Padome, nodrošinās disciplinārlietas materiālu iepriekšēju pārbaudi un nodošanu komisijai izvērtēšanai, kā arī galīgā lēmuma pieņemšanu.  Noteikumu projekts paplašina to darbību loku, kas veicamas pirms disciplinārlietas ierosināšanas, nosakot, ka Padome ir atbildīgais subjekts, kas organizē saņemto materiālu vispusīgu iepriekšējo pārbaudi un pieprasa tiesu eksperta rakstveida paskaidrojumu. Tiesu eksperts paskaidrojumu sniedz 15 dienu laikā no paskaidrojuma pieprasījuma saņemšanas dienas. Padome jautājumu par disciplinārlietas ierosināšanu izlemj mēneša laikā pēc tam, kad tiesu eksperts sniedzis paskaidrojumu vai beidzies tā sniegšanai noteiktais termiņš. Padome informē tiesu ekspertu par disciplinārlietas ierosināšanu un disciplinārlietas izskatīšanas komisijas izveidi Tiesu ekspertu likuma 20. panta trešajā daļā noteiktajā termiņā  Noteikumu projektā noteikta komisijas disciplinārlietas izskatīšanai izveidošanas kārtība un tās pilnvaras disciplinārlietas izskatīšanas gaitā, kā arī noteikts, ka līdz disciplinārlietas izskatīšanas uzsākšanai komisijas ir tiesības pieprasīt papildu materiālus.  Disciplinārlietu izskata divu mēnešu laikā no lēmuma par disciplinārlietas ierosināšanu dienas. Ja tiesu eksperts, pret kuru ierosināta disciplinārlieta, ir atvaļinājumā vai viņam ir pārejoša darbnespēja, izskatīšanas laiku pagarina par attiecīgo laikposmu.  Tiek noteikts, ka komisijas sēdes ir slēgtas, par komisijas sēdes datumu un laiku komisija rakstiski paziņo padomei, tiesu ekspertam, pret kuru ierosināta disciplinārlieta, šo noteikumu 10.punktā minētajām pieaicināmām personām un personai, kurai nodarīts kaitējums, ja tāda ir.  Tiesu eksperts, pret kuru ierosināta disciplinārlieta, ir tiesīgs iepazīties ar lietas materiāliem, sniegt papildu paskaidrojumus un lūgumus.  Komisijas sēdes tiek protokolētas un noteikumu projekts noteic protokola saturu.  Saskaņā ar Tiesu ekspertu likuma 21. panta piekto daļu komisijas darbu nodrošina Tieslietu ministrija vai tās pilnvarota persona, proti, minētajā gadījumā komisijas darbu nodrošinās Tiesu administrācija.  Tiek noteikta kārtība, kāda notiek disciplinārlietas izskatīšanas komisijas sēdē, sākot ar komisijas priekšsēdētāja ziņojumu par lietas apstākļiem, tiek uzklausītas pieaicinātās personas, izpētīti materiāli un tiek noteikta balsošanas kārtība, kādā tiek pieņemts komisijas atzinums.  Komisija sagatavo atzinumu, izsakot padomei vienu no šādiem priekšlikumiem: izbeigt disciplinārlietu; piemērot vienu no Tiesu ekspertu likuma 22. panta ceturtajā daļā paredzētajiem disciplinārsodiem; nosūtīt disciplinārlietas materiālus Ģenerālprokuratūrai jautājuma par kriminālprocesa uzsākšanu izlemšanai.  Noteikumu projektā noteikts arī atzinuma saturs, kas tiek sagatavots piecu darbdienu laikā pēc komisijas sēdes. Atzinumu paraksta komisijas priekšsēdētājs un visi komisijas locekļi.  Atzinumu kopā ar disciplinārlietas materiāliem iesniedz padomei. Padome 14 dienu laikā no komisijas atzinuma saņemšanas dienas lemj par disciplinārsoda piemērošanu vai disciplinārlietas izbeigšanu, vai disciplinārlietas materiālu nosūtīšanu Ģenerālprokuratūrai.  Gadījumā, ja padome nepiekrīt komisijas atzinumam tā sagatavo motivētu lēmumu, norādot argumentus, kāpēc tā nepiekrīt komisijas atzinumam, papildus norādot noteikumu projekta 29.punktā norādīto attiecībā uz atzinuma saturu.  Lēmums par disciplinārsoda piemērošanu stājas spēkā ar brīdi, kad tas paziņots tiesu ekspertam.  Atšķirībā no līdzšinējā regulējuma, noteikts, ka disciplinārlietas materiālus reģistrē un glabā nevis tā institūcija, kura izskata disciplinārlietu, bet gan Padome.  Attiecīgi noteikts, ka Padome nekavējoties, bet ne vēlāk kā septiņu dienu laikā pēc lēmuma pieņemšanas par disciplinārlietas ierosināšanu un disciplinārlietas izskatīšanas komisijas izveidošanu, disciplinārsoda piemērošanu vai disciplinārlietas izbeigšanu izsniedz tiesu ekspertam pret parakstu attiecīgo lēmumu vai nosūta to ierakstītā sūtījumā uz attiecīgās personas deklarēto dzīvesvietas adresi.  Lēmuma kopiju par disciplinārlietas ierosināšanu un disciplinārlietas izskatīšanas komisijas izveidošanu, disciplinārsoda piemērošanu, disciplinārlietas izbeigšanu vai vēstules kopiju par materiālu nosūtīšanu institūcijai, kura ir kompetenta lemt par tiesu eksperta saukšanu pie likumā paredzētās atbildības, papildus nosūta iestādei, kurā strādā tiesu eksperts. Minētais noteikts ar mērķi, lai par tiesu ekspertu un tā iespējamiem pārkāpumiem būtu informēts tā darba devējs, kas attiecīgi izvērtētu tiesu eksperta kā darbinieka atbilstību veicamajiem darbiem.  Lēmumu par disciplinārsoda piemērošanu tiesu eksperts var apstrīdēt mēneša laikā no lēmuma spēkā stāšanās dienas, iesniedzot iesniegumu Tieslietu ministrijā.  Lēmumu par apstrīdēto administratīvo aktu var pārsūdzēt tiesā Administratīvā procesa likumā noteiktajā kārtībā. |
| 3. | Projekta izstrādē iesaistītās institūcijas | Tieslietu ministrija un Valsts tiesu ekspertīžu birojs, Tiesu ekspertu padome |
| 4. | Cita informācija | Nav |
|  | | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesu eksperti. |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Nav attiecināms |
| 4. | Cita informācija | Nav |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Ministru kabineta noteikumu projekts “Tiesu ekspertu padomes nolikums” |
| 2. | Atbildīgā institūcija | Tieslietu ministrija |
| 3. | Cita informācija | Nav |

*Anotācijas III. un V. sadaļa – projekts šīs jomas neskar.*

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts ievietots Tieslietu ministrijas mājas lapā 2016.gada \_\_\_. aprīlī. |
| 2. | Sabiedrības līdzdalība projekta izstrādē |  |
| 3. | Sabiedrības līdzdalības rezultāti |  |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tiesu ekspertu padome, Tiesu administrācija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiks veidotas, esošās institūcijas netiks likvidētas vai reorganizētas. |
| 3. | Cita informācija | Nav |

Iesniedzējs:

valsts sekretārs Raivis Kronbergs

19.04.2016, 13:46

1004

D. Obuka

67036833; Daina.Obuka@tm.gov.lv

M. Čentoricka

67517730, Maira.Centoricka@vteb.gov.lv